  Майя Бывальцева Глазкарысь режиссёрлэсь Вениамин Тронинлэсь «Электричество (хочу умереть)» фильмзэ 4–10 оштолэзе США-ын кинофестивальын возьматозы. Ужрадэз радъясьёс со сярысь иворто нимлыко сайтазы. Вакчи фильмлэн премьераез луоз Огайо штатын Athens International Film and Video Festival ужрадын экспериментальной киноя секциын. Отын быдэс дуннеысь 1900 фильмъёсты возьматыны чакламын. Нялтас вераса, съёмкаосы огшоры адямиос гинэ пыриськизы, дышетскем актёръёс ӧй вал. Иворъёсъя «Удмуртия» агентстволы со сярысь вераз фильмлэн пуктӥсь операторез Григорий Фомин. «Кастинг ортчиз, но актёръёс ӧй вал, бырйизы типажъя. Одӥг рольлы пияшез кема утчазы. Съёмкаос кыклы люкиськизы: пиналъёс но арлыдоос, мон пиналъёсын ужай», — вераз со. «Электричество» фильмез нырысь ик возьматӥзы Глазкарын 2015-тӥ арын куарусёнэ. Со улонысь кошкыны малпам крестьянинлэн историеныз тодматэ. Вениамин Тронин улэ но ужа Глазкарын. 1987-тӥ арын Нижний Новгородысь (Горькийысь) кун университетысь кылосбуръя факультетэз йылпумъяз, нош 2002-тӥ арын — Сценаристъёслэн но режиссёръёслэн вылӥ курсъёсысьтызы Владимир Хотиненколэсь, Павел Финнлэсь но Владимир Фенченколэсь шудон киноя мастерскойзэс. Вениамин Тронин — «Киноглаз-ов» Удмурт студилэн» кылдытӥсез но кивалтӥсез. Удмуртиысь искусство удысысь дано ужась. Тегъёс: США кино Удмуртия Глазкар  